Afgedankte polisievrou mag ná jaar lange stryd terugkeer werk toe(Foto: Verskaf deur Solidariteit) Honderde polisiebeamptes het Donderdag hul steun by ŉ mediakonferensie in Bellville in Kaapstad aan genl.maj. Renee Fick getoon waar Solidariteit aangekondig het dat sy, ná ŉ geveg van byna ŉ jaar teen haar onregmatige afdanking in haar pos by die SAPD, mag terugkeer en terugwerkend vergoed moet word. Dit volg nadat die provinsiale kommissaris Fick in 2017 vals van pligsversuim beskuldig het en aan haar ŉ skriftelike waarskuwing uitgereik het. Fick het egter besluit om nie die vals klag teen haar te onderteken nie, waarna die kommissaris dissiplinêre stappe teen haar gedoen en haar summier afgedank het. Solidariteit het haar daarna bygestaan om haar onregmatige afdanking te beveg. Volgens Francois Redelinghuys, woordvoerder van Solidariteit, het hierdie oorwinning geregtigheid vir ŉ getroue en lojale polisielid van oor die 39 jaar laat geskied en stuur dit ŉ boodskap van waagmoed uit. “Generaal-majoor Fick het bloot haar werk behoorlik gedoen. Sy het inteendeel uit haar pad gegaan om te probeer verseker dat haar afdeling funksioneel bly en daarvoor is sy afgedank,” het Redelinghuys gesê. “Generaal-majoor Fick se storie eindig egter nie hier nie. Haar geveg teen ongeregtigheid en kanniedood-ingesteldheid om uiteindelik te seëvier, stuur ŉ duidelike boodskap aan die SAPD dat daar mense is wat bereid is om teen ongeregtigheid op te staan.” (Foto: Verskaf deur Solidariteit) Volgens Redelinghuys is Fick se storie een wat soveel polisielede raak. “Gemeet aan die ondersteuning wat generaal-majoor Fick vandag hier ontvang het, wys dit dat daar, nes Fick, baie getroue en hardwerkende polisielede is wat daagliks in uiters moeilike omstandighede moet werk.” Redelinghuys het gesê polisielede is deel van ŉ sisteem waar hulle dikwels geboelie en dan onderdruk word. “Ons sal egter nie gaan lê nie. Ons sal bly veg teen vergrype en onregmatighede waaraan getroue werknemers van die SAPD daagliks blootgestel word.”